Hvis du har planer om at køre mellem Thisted og Fjerritslev onsdag 8. juni i tidsrummet fra klokken 18 til 20.45, gør du klogt i at finde dig en anden vej. Her afholder Nordjyllands Politi og Nordjyllands Beredskab en fælles øvelse, der afspærrer Gammel Aalborgvej (hovedvej 569) mellem Bjerget og Vust. I stedet rådes bilisterne til at køre ad Fjordvej/Lundfjordvej syd for Lund Fjord. Lastbilen og anden tung trafik anbefales at køre syd om Vejlerne ad rute 29, mens øvelsen står på. Selvom øvelsen først går i gang klokken 18, kan der i timerne inden opstå kø – og trafikken vil muligvis blive reguleret. Det sker, fordi Nordjyllands Politi opholder sig på Gammel Aalborgvej for at gøre klar. Øver sig i at redde liv Øvelsen består i, at Nordjyllands Politi og Nordjyllands Beredskab fingerer et større færdselsuheld, som kræver en del koordinering mellem de involverede aktører. Derfor vil de forbipasserende kunne se flere patruljevogne og redningskøretøjer. - Det fiktive færdselsuheld vil være meget synligt, og det vil politiets køretøjer af naturlige årsager jo også være. Men man kan altså være rolig: Der er blot tale om en øvelse, fortæller vicepolitiinspektør Lasse Kragh, der er leder af vagtcentralen og borgerservice hos Nordjyllands Politi. Han beklager de gener, øvelsen måtte medføre for trafikanterne i området. - Vi håber på, at vi kan afhjælpe trafikale udfordringer mest muligt ved at varsle øvelsen nu her. Og så håber vi selvfølgelig også på forståelse for, at vi har brug for at træne for at holde os skarpe i at redde liv og håndtere virkelige færdselsuheld bedst muligt, siger Lasse Kragh.

Referat:
Gammel Aalborgvej mellem Thisted og Fjerritslev afspærres onsdag 8. juni under øvelsen, der involverer flere beredskaber.